MEABHRÁN MÍNIÚCHÁIN

1.COMHTHÉACS AN TOGRA

Bunaíodh Ceolfhoireann Óige an Aontais Eorpaigh (EUYO) i 1976 de bhun Rún ó Pharlaimint na hEorpa agus tá sí ag ceol thar ceann an Aontais Eorpaigh le 40 bliain anuas. Is é Uachtarán Pharlaimint na hEorpa an tUachtarán Onórach ar an gceolfhoireann agus is iad Cinn Stáit nó Cinn Rialtais na mBallstát, agus Uachtarán an Choimisiúin Eorpaigh ina gceannaire orthu, atá ina bpátrúin onóracha uirthi.

Is ceoltóirí óga, ó Bhallstáit uile an Aontais, a roghnaítear de réir critéir chrua cháilíochta atá rannpháirteach in EUYO. Tugtar le chéile inti ceoltóirí óga tréitheacha ón Eoraip ar fad ar cheolfhoireann Eorpach den chéad scoth a théann thar theorainneacha cultúrtha.

Ón uair a cruthaíodh í, tá ról ar leith imeartha ag EUYO i gcothú an chomhphlé idirchultúrtha, an mheasa fhrithpháirtigh agus na tuisceana frithpháirtí tríd an gcultúr. Sheinn an cheolfhoireann do luchtanna éisteachta den uile chineál i gcathracha móra agus ag féilte móra san Eoraip agus ar fud an domhain, ag ócáidí foirmiúla agus neamhfhoirmiúla, ag baint úsáid as formáidí agus teicnící traidisiúnta agus nuálacha araon. Ina cuid gníomhaíochtaí, tá an cheolfhoireann ina hambasadóir cultúir ag an Aontas a chuireann saibhreas agus éagsúlacht chultúir na hEorpa agus tallann úr os comhair an phobail.

Ós éard atá in EUYO grúpa ceoltóirí óga den chéad scoth a oibríonn le chéile chun ceolfhoireann den chaighdeán is airde a bhaint amach, is ceolfhoireann uathúil i measc cheolfhoirne na hEorpa í a chuireann ceol agus tallann na hEorpa os comhair luchtanna éisteachta den uile chineál san Aontas Eorpach agus níos faide i gcéin.

Tráth a bhfuil an oiread sin dúshlán roimh an Aontas Eorpach agus gur gá dó bheith níos gaire don saoránach, is tábhachtaí ná riamh an ról atá le himirt ag EUYO chun croíluachanna na hEorpa a chur in iúl don phobal, chun an bhearna idir dhaoine a líonadh le ceol clasaiceach agus chun dul i bhfeidhm ar aos óg na hEorpa trí cheoltóirí clasaiceacha óga ó chúlraí éagsúla a thabhairt le chéile i gceolchoirmeacha agus ar scéimeanna meantóireachta.

Tá cistiú ón Aontas Eorpach bunriachtanach le go leanfaidh EUYO ar aghaidh mar chomhlacht a chuireann luachanna, éagsúlacht agus tallann úr na hEorpa chun cinn. D'uireasa na tacaíochta sin, ní fhéadfadh an cheolfhoireann dul i mbun na ngníomhaíochtaí a dhéanann sí chun daoine a chumhachtú agus d'fhágfaí ceoltóirí óga gan deis ar leith chun bheith ag ceol go hidirnáisiúnta, chun a ngairmeacha a chur chun cinn agus chun a dtallann a fhorbairt a thuilleadh faoi threoir stiúrthóirí iomráiteacha. Chuaigh gach duine de 3 000 alumnas na ceolfhoirne trí dhianphróiseas éisteachta a reáchtáiltear gach bliain sna Ballstáit uile, agus tá siad anois ina líonra stiúrthóirí, aonréadaithe, múinteoirí agus ionstraimithe iomráiteacha atá ag obair le mór-cheolfhoirne ar fud an domhain.

Trí Chlár Eoraip na Cruthaitheachta agus trí na scéimeanna a tháinig roimhe tugadh tacaíocht do EUYO ar bhealaí éagsúla. In 2016, fuair EUYO deontas oibriúcháin faoi Rialachán (AE, Euratom) Uimh. 966/2012 i gcáil comhlacht a shaothraíonn aidhm atá le leas ginearálta an Aontais Eorpaigh nó ag a bhfuil cuspóir ar cuid de bheartas cultúir AE é agus a thacaíonn leis an mbeartas sin. In 2017, maoineofar an cheolfhoireann ar an dóigh chéanna.

Chun soláthar inbhuanaithe a dhéanamh do ghníomhaíocht leantach EUYO agus i bhfianaise a stádais shainiúil, a cuspóirí straitéiseacha agus a gníomhaíochtaí, tá an Coimisiún ag moladh go naithneofar mar 'chomhlacht arna aithint i mbunghníomh' í de réir bhrí Airteagal 190(1)(d) de Rialachán Tarmligthe (AE) Uimh. 1268/2012 ón gCoimisiún agus go leasófar Airteagal 13(1) de Rialachán (AE) Uimh. 1295/2013 dá réir sin.

2. BUNÚS DLÍ, COIMHDEACHT AGUS COMHRÉIREACHT

•Bunús dlí

Leasaítear leis an togra seo Rialachán (AE) Uimh. 1295/2013 i dtaca leis an bhfochlár cultúir de chuid Chlár Eoraip na Cruthaitheachta agus dá bhrí sin tá sé bunaithe ar an gcéad fhleasc d'Airteagal 167(5) den Chonradh ar Fheidhmiú an Aontais Eorpaigh (CFAE).

•Coimhdeacht

Faoi Airteagal 167 CFAE, tá an tAontas le bearta a dhéanamh chun tacú le bearta na mBallstát agus chun cur leo. Ós rud é gur fairsinge cuspóirí agus gníomhaíochtaí EUYO ná leas agus tairbhe aon Bhallstáit amháin nó roinnt Ballstát agus gur cruthaíodh de bhun Rún ó Pharlaimint na hEorpa í, is follas gur oiriúnach í a bhunú mar 'chomhlacht arna aithint i mbunghníomh' de réir bhrí Airteagal 190(1)(d) de Rialachán Tarmligthe (AE) Uimh. 1268/2012 ón gCoimisiún. Baineann breisluach nach beag don Eoraip lena cuid gníomhaíochtaí.

•Comhréireacht

Tá an leasú atá beartaithe teoranta go hiomlán don mhéid is gá chun aghaidh a thabhairt ar an tsaincheist agus ní théann siad thar a bhfuil riachtanach chun na cuspóirí a bhaint amach. Tá sé teoranta d'athruithe a chuirfidh tagairt do EUYO isteach in Airteagal 13(1) de Rialachán Uimh. 1295/2013.

3.TORTHAÍ ÓN MEASÚNÚ EX POST, Ó CHOMHAIRLIÚCHÁIN LEIS NA PÁIRTITHE LEASMHARA AGUS Ó MHEASÚNUITHE TIONCHAIR

In Earrach na bliana 2016, tráth a raibh feachtas poiblí (SaveEUYO) á reáchtáil chun tacú le EUYO a bhí i mbaol de dheasca fadhbanna airgeadais, léirigh roinnt páirtithe leasmhara i réimse an chultúir agus an cheoil a dtacaíocht don cheolfhoireann i ráitis phreasa agus i gcumarsáid leis an gCoimisiún. Thacaigh na Ballstáit (go háirithe ag Comhairle na nAirí Cultúir i mBealtaine 2016) agus Feisirí Pharlaimint na hEorpa leis an moladh réiteach a aimsiú ar mhaoiniú na ceolfhoirne.